b'\n_START_ARTICLE_\nTekstna kritika\n_START_PARAGRAPH_\nTekstna kritika ali besedilna kritika (tudi tekstologija, ekdotika) je pomo\xc5\xbena filolo\xc5\xa1ka disciplina oz. pomo\xc5\xbena panoga literarne vede. Ukvarja se z identifikacijo besedila, primerjavo njegovih variant, njegovo genezo in recepcijo. Sorodne vede so bibliografija, retorika in zgodovina tiska, nadredna disciplina, ki pa je redko in\xc5\xa1titucionalno zastopana, je besedilna znanost (nem. Textwissenschaft, angl. textual scholarship), ki vklju\xc4\x8duje tudi jezikoslovno panogo besediloslovje, juristi\xc4\x8dna in teolo\xc5\xa1ka znanja. Tekstolo\xc5\xa1ka analiza je nujno izhodi\xc5\xa1\xc4\x8de pri preu\xc4\x8devanju starej\xc5\xa1e knji\xc5\xbeevnosti, manj pa pride v po\xc5\xa1tev pri raziskovanju novej\xc5\xa1e knji\xc5\xbeevnosti. Pozor: nevarnost zamenjave z literarno kritiko. V angle\xc5\xa1\xc4\x8dini dobimo informacije o tekstni kritiki tudi pod gesli editorial sciences ali scholarly editing. Aktualna oblika kriti\xc4\x8dnih izdaj so digitalne kriti\xc4\x8dne izdaje.\n_START_SECTION_\nIzraz tekstologija\n_START_PARAGRAPH_\nIzraz tekstologija je leta 1928 vpeljal Boris Toma\xc5\xa1evski v knjigi Pisatel i knjiga; prijel se je v Rusiji, na Poljskem in \xc4\x8ce\xc5\xa1kem in se razvil v samostojno disciplino literarne vede in lingvistike, ki preu\xc4\x8duje genezo, zgodovino in avtorstvo teksta literarnega dela v okviru zgodovinskih dru\xc5\xbebenih razmer. Njen glavni cilj je rekonstrukcija tekstnega procesa in, na prakti\xc4\x8dni ravni, priprava izdaje teksta dela za tisk.\n_START_SECTION_\nNaloge tekstne kritike\n_START_PARAGRAPH_\nTekstna kritika raziskuje pristnost besedila, ugotavlja izvor, zadnjo avtorsko razli\xc4\x8dico, ki ni bila spremenjena zaradi posegov drugih (cenzura, urednik). Pomanjkljivo ohranjena besedila rekonstruira: obnavlja manjkajo\xc4\x8de, razvozlava neberljiva mesta, kratice in okraj\xc5\xa1ave, razlaga manj znane besede, tolma\xc4\x8di kontekst, de\xc5\xa1ifrira avtorja, ugotavlja nastanek in genezo besedila s pomo\xc4\x8djo razli\xc4\x8dic, zapiskov, dnevnikov, korespondence, upo\xc5\xa1teva paleografijo. Tekstologija je potrebna na primer pri pripravi zbranih del kakega avtorja za objavo.'